Tenismanul canadian Felix Auger-Aliassime (numărul 35 mondial) îl va înfrunta pe rusul Andrei Rublev (numărul 8 mondial) în finala turneului ATP Masters 1.000 de la Madrid, dotat cu premii totale de 7.877.020 de euro, după abandonul cehului Jiri Lehecka, accidentat, în a doua semifinală de vineri.
Auger-Aliassime şi Lechecka (31 ATP) erau la egalitate, 3-3, în primul set, când Lehecka a renunţat şi s-a retras după circa 30 de minute de joc, la scorul de 30-15, pe serviciul său, încheind ultimul punct în genunchi, cu grimasă de durere. Anterior, cehul părăsise terenul vizibil jenat, primind îngrijiri medicale la spate.
Auger-Aliassime va juca pentru prima oară în carieră o finală de turneu ATP Masters 1.000, la 23 de ani, în circumstanţe rare, canadianul profitând anterior, în sferturi, de retragerea italianului Jannik Sinner, numărul doi, din cauza unor dureri la şoldul drept.
„Nu mi s-a întâmplat niciodată în carieră până acum. Retrageri una după alta...”, a recunoscut canadianul.
Lehecka profitase şi el în sferturi de un abandon, al rusului Daniil Medvedev, numărul patru mondial, după ce cehul câştigase primul set cu 6-4.
Andrei Rublev s-a calificat, vineri, în finală, în urma unei victorii fără emoţii în faţa americanului Taylor Fritz (13 ATP), cu 6-4, 6-3.